58. schôdza NR SR - 15.deň - A. dopoludnia
Dátum: 2015-12-04
Poslanec: Galko, Ľubomír (-)
Druh vystúpenia: Vystúpenie v rozprave

94. Ďakujem pekne. Vážený pán predseda, vážený pán minister vlády istôt pre občanov, vážené kolegyne, vážení kolegovia, dovoľte mi, aby som za Stranu sloboda a solidarita povedal niekoľko poznámok k návrhu novely ústavy aj v druhom čítaní. Dámy a páni, nie je náhoda, že lehoty na zadržanie ľudí, ktorí sú podozriví zo spáchania trestného činu, sa dostali až do slovenskej ústavy a sú obmedzené na 48, resp. 72 hodín. Má to svoje historické dôvody, keď štátna moc zneužívala silové zložky pre svoje politické ciele. Tieto lehoty pokladáme za primerané, preto nie je žiaden dôvod podľa nášho názoru ich predlžovať a vstupovať tak do ústavy. Slovensko má dostatok sudcov aj policajtov, a tých má dokonca extrémne veľa, aby dokázali v súčasných lehotách účinne konať. Len musia pracovať a nie kávičkovať v kanceláriách, dámy a páni, tak je to, povedzme si to otvorene. Aktuálna správa, ktorú sme mali možnosť si prečítať v médiách počas uplynulých dní, je tá, že máme na počet obyvateľov trojnásobný počet policajtov oproti Fínsku, prosím pekne. Trojnásobný počet policajtov oproti Fínsku. Je tu v tejto sále ešte niekto, kto si myslí, že máme málo policajtov na to, aby účinne bojovali so zločinom? Dámy a páni, samotné skrátené legislatívne konanie je témou samo osebe a vyvoláva vo verejnosti falošný dojem, že dnes bezpečnostným orgánom chýbajú účinné nástroje na boj s terorizmom. Nie je to pravda. A ja s plnou vážnosťou a zodpovednosťou ako bývalý minister obrany viem, čo hovorím, a vyhlasujem, že Slovensko nečelí žiadnej teroristickej hrozbe. Také závažné zmeny, ktoré zasahujú do práva občanov na súkromie, do práva na vycestovanie, na slobodu prejavu, do práva na slobodné šírenie a prijímanie informácií, nie je možné prerokúvať v skrátenom legislatívnom konaní. Dámy a páni, tento postup v nás - v strane Sloboda a Solidarita - len posilňuje presvedčenie, že boj s terorizmom je len obyčajná kamufláž, aby sa Slovensko priblížilo k policajnému štátu a ktorý zrejme mnohým chýba. A ešte túto perfídnu politiku strany SMER - sociálna demokracia sa snažíte predať voličom ako niečo, čo potrebujú. Našťastie verejná mienka sa obracia a z toho pravdepodobne plynie tá nervozita, na ktorú sa tu niektorí kolegovia a moji predrečníci pýtali, keď sa pýtali, že z čoho ste nervózni, keď máte 40 %. My v strane SaS to vidíme, pretože my priamo komunikujeme s voličmi, či cez sociálnu sieť alebo mailmi, alebo osobne, a môžem vám garantovať, že toto ste prepískli, dámy a páni zo SMER-u. Toto ste prepískli. Musím povedať, že platí presný opak, naša spoločnosť sa potrebuje chrániť pred ľuďmi, ktorí za takouto nebezpečnou politikou stoja a ktorí nemajú žiadne zábrany. Dámy a páni, neviem, kde máme spravodajcu, pán predseda. Pellegrini, Peter, predseda NR SR 95. A chýba vám k tomu vystúpeniu pán spravodajca? Galko, Ľubomír, poslanec NR SR 96. Nechýba mi k vystúpeniu, len aby si zapamätal, čo teraz poviem, lebo v zmysle rokovacieho poriadku... (reakcia z pléna a prerušenie vystúpenia predsedajúcim.) Pellegrini, Peter, predseda NR SR 97. Môžete, kľudne. Galko, Ľubomír, poslanec NR SR 98. ... v zmysle rokovacieho poriadku predkladám procedurálny návrh, aby sa nepokračovalo ďalej v rokovaní o tomto bode programu, o novele ústavy, a chcem požiadať, aby sme o tom hlasovali v utorok na najbližšom hlasovaní. Čo sa týka postoja strany Sloboda a solidarita, dámy a páni, my sme boli veľmi konštruktívni, nikto nás nemôže obviniť v rámci utečeneckej krízy, v rámci migrantskej krízy, my sme niekoľko krokov vlády SMER-u podporili, čo sa týka odmietnutia kvót, čo sa týka dokonca žaloby kvôli týmto povinných kvótam, sme povedali, že je to politické rozhodnutie vlády SMER-u, a keď tento nástroj, ktorý chce legitímne uplatniť, tak to môže spraviť. Podporili sme zmiešané cvičenia ozbrojených zborov, vojakov, policajtov, hasičov, obrovské množstvo ďalších krokov sme podporili, ale toto, čo idete robiť v rámci šírenia strachu a v rámci vašej marketingovej kampane, nielenže nepodporíme, ale budeme proti tomu hlasno protestovať. A som veľmi rád, že kolegovia z opozície, napriek tomu, že sme v menšine, dokázali zabrániť tomu, aby sme to tu dneska aj v tichosti odhlasovali niekedy o druhej alebo o tretej. Nech sa o tom ešte rozpráva, celý víkend, aj do utorka, tak ako povedal kolega Hlina, aby ste mali nad čím rozmýšľať, aby občania Slovenskej republiky sa zamýšľali nad tým, čo sa tu deje a čo idete spraviť. Nepresvedčil ma ani pán minister Borec napriek tomu, že v prvom čítaní veľmi pozorne som počúval to, čo rozprával, nepresvedčili ma ani zástupcovia ministerstva spravodlivosti na výbore branno-bezpečnostnom, no zástupcovia tajných služieb, tí už vonkoncom ma nepresvedčili, nepresvedčili ste ma absolútne v ničom, že treba prijať zmenu ústavy. Prosím vás pekne, rozhodnutie alebo zdôvodnenie, že my potrebujeme viacej tlmočníkov z arabského jazyka, lebo tam je veľa nárečí, prekristapána, kvôli tomuto idete otvárať ústavu? My nepodporíme tento návrh zákona, zmenu ústavy ani v prípade, že prijmete tie zmierňovacie pozmeňovacie návrhy kolegov z KDH a MOST-u a neviem odkiaľ, ja som ich všetky podpísal, za všetky zahlasujeme, aj za to, aby sa vypustila tá lehota pre tých sudcov, tá zvýšená. Ale ani policajti nepotrebujú viacej hodín, nepotrebujú viacej hodín, nič sa nezmenilo oproti situácii pred mesiacom, pred týždňom, pred rokom, pred desiatimi rokmi. Je ich trikrát viacej ako vo Fínsku. Nech si robia svoju robotu a budú vedieť do 48 hodín všetky dôkazy zhromaždiť. Prosím vás pekne, tu sa stále rozpráva o nejakých migrantoch a utečencoch, ktorých tu ani nemáme, nikto ich tu poriadne ani nevidel, ale tie zákony, to predĺženie tých lehôt, sa bude zneužívať proti občanom Slovenskej republiky, to si uvedomte! My tu máme dôstojníčku, exdôstojníčku Vojenskej spravodajskej služby, ktorú frcli na 48 hodín do vyšetrovacej väzby na základe toho, že špeciálny prokurátor Kováčik podpísal vymyslené podozrenie zo sabotáže. Ale tam bol aspoň jeho podpis! A na základe tohoto teraz budete zodpovední za to, že na 96 hodín budú občania Slovenskej republiky strkaní do vyšetrovacej väzby a budú perzekvovaní, a nie nejaký Afganec, ktorého tu ani nemáme! A toto nech si uvedomia, prosím pekne, aj kolegovia z opozície, ktorí chcú zahlasovať za to, že to nejakým spôsobom vymenia, že tá súdna lehota sa nepredĺži. A potom, keď trebárs pristúpi vládna strana SMER na to, že to bude na dobu určitú na 24 mesiacov alebo že nebude predĺžená tá súdna lehota, tak o tie 2 roky si spolu sadneme a porozprávame sa o tom. A porozprávame si všetky tie prípady tých občanov Slovenskej republiky, ktorí budú zašití na tých 96 hodín a potom blahosklonne budú prepustení. Choďte sa porozprávať s tou bývalou dôstojníčkou a s tou našou hovorkyňou, aké to tam bolo tých 48 hodín. Zlomili pomaly aj toho bývalého riaditeľa Vojenskej spravodajskej služby, aj ten je dnes už očistený, a to bol chlap, ktorý bol na to školený. Dáte právomoci policajtom takým ako ten policajt, ktorý je dnes súdený, ktorý robil tú dopravnú kontrolu tým dvom útlym ženám. Však ste to video videli, čo tam s ňou urobil, s tou jednou, keď jej kázal, aby mu otvorila kufor. Takýmto ľuďom dáte právomoc zašiť pod pláštikom nejakého boja proti terorizmu nepohodlných ľudí a oponentov na 96 hodín do vyšetrovacej väzby, lebo aj oni môžu byť podozriví z terorizmu. Tak si vypýtajte štatistiky, koľko ľudí bolo v minulosti podozrivých z terorizmu a boli to občania Slovenskej republiky a koľkí boli zo zahraničia. A toto si treba povedať, lebo to tu ešte dnes nikto nepovedal. Každý sa tu hrá len na to, že však dajme preč to predĺženie tej súdnej lehoty a bude to v poriadku. Nebude to v poriadku, dámy a páni. Nebude. A poslanci SaS za takéto niečo hlasovať nebudú! Dámy a páni, jediná teroristická organizácia, ktorú máme na Slovensku, je politická strana SMER - sociálna demokracia. To je jediná teroristická organizácia, ktorú máme tu, prosím vás pekne. (Reakcie z pléna.) Áno, ja viem, že sa vám to zle počúva, ale my tu máme teroristov na Slovensku, ktorých zrovna strana SMER sem doniesla. Teroristom je tam ten frajer z Prievidze, ktorý terorizuje a mláti svoju manželku a ukradnuté peniaze baníkom balí do alobalu. To je terorista! Voči tomu zakročte, vy ho dáte v 2020 na kandidátku. Terorista je bývalý poslanec, ktorého ste dali na nejaké 50. miesto, ktorý nič múdrejšie nemá na práci, len chodí mydliť nejakú Rómku kdesi do rómskej osady... (Reakcia predsedajúceho: "Pán poslanec." ) A potom (reakcie z pléna) a potom, keď sa mu na to dôjde... (reakcia predsedajúceho: "Pán poslanec." ) Potom, keď sa mu na to dôjde, tak nič múdrejšie ho nenapadne, len ho napchať kdesi do kufra svojho auta a tam ho zmlátiť aj so ... (pozn. red.: rýchlo vyslovené) To je terorista, pani Vaľová, voči tomu zakročte, vy ho dáte na 50. miesto na kandidátku... (Prerušenie vystúpenia predsedajúcim.) Pellegrini, Peter, predseda NR SR 99. Pán poslanec, upozorňujem vás, naozaj vyjadrujte sa tu, prosím vás, slušne (reakcia rečníka: "Vyjadrujem sa slušne." ) a rešpektujte rozhodnutia súdov Slovenskej republiky, ktoré si určite vážite a ctíte. Galko, Ľubomír, poslanec NR SR 100. Pán predseda, ja sa vyjadrujem veľmi slušne, to nechcite, aby som sa vyjadroval neslušne. (Ironické zasmiatie sa v pléne.) Toto sú tí praví teroristi, dámy a páni. Máme tu podpredsedkyňu Národnej rady, ktorá nás terorizuje štyri roky svojím palcom a tú posielate na Ústavný súd - to riešte! Takéto veci riešte! A nie to, že pod pláštikom nejakých marketingových aktivít a pod pláštikom marcových volieb tu idete kriviť ústavu. Čo keď teraz 12 alebo 16, alebo 20 rokov nebude politická konštelácia na to, aby sa to vrátilo naspäť, aby sa to zmenilo? Čo keď nebude dostatočná, čo keď sa nenájde 90 hlasov? Budete, 12, 16, 20 rokov budete pozerať do očí tým ľuďom, voči ktorým to bude zneužité, tých 96 hodín alebo 144, alebo koľko? Však rozmýšľajte nad tým, že čo idete schváliť a čo tu navrhujete, kam ste až zašli! A nás naozaj nemôžete obviňovať z toho, že by sme dobré kroky alebo kroky, ktoré sme vedeli podporiť, že by sme vaše kroky nepodporili! Ale tu ste to jednoducho prepískli. A ja z tohto miesta voči tomu protestujem. Dámy a páni, ukončím to tým, že chcem veriť, že možno aj na základe toho, že sa niektorí poslanci Národnej rady Slovenskej republiky za stranu SMER - sociálna demokracia ani len nedostali na kandidátku, nielen kolega Martvoň, ale viacerí, že budú príčetní a že aspoň jedenkrát v živote nezahlasujú za niečo, za čo sa budú musieť možno najbližších 12, 16 alebo 20 rokov hanbiť. Poslanci strany SaS novelu zákona alebo novelu ústavného zákona v žiadnom prípade v žiadnej podobe nepodporia. Ďakujem pekne. (Potlesk.)